Omituinen, voimakas ääni aiheutti hämmennystä Vantaan Martinlaaksossa myöhään sunnuntai-iltana. Valot syttyivät, koirat haukkuivat, ihmiset heräsivät ja menivät ulos katsomaan mistä on kyse.

Vantaan Martinlaaksossa hämmennystä aiheuttaneen voimakkaan äänen alkuperä on selvinnyt.

Ilta-Sanomiin tuli useita yhteydenottoja, jossa alueen asukkaat ihmettelivät voimakasta, korvia huumaavaa ääntä. Ääni kuului kello yhdentoista jälkeen sunnuntai-iltana.

– Ääni alkoi ihan hetkessä, se tuli pään sisälle ja kun menin parvekkeelle, se kuului todella voimakkaana, kertoo alueella asuva ja ääntä videolle tallentanut Tuomas Bird Ilta-Sanomille.

Ääni kuuluu yllä olevalla videolla.

Sitten ääni loppui ja alkoi yhtäkkiä uudelleen.

– Naapurustossa valot syttyivät, ihmiset lähtivät ulos ja koirat haukkuivat, Bird kertoo.

Paloesimies Isto Saastamoinen Keski-Uudenmaan pelastuslaitokselta kertoo, että äänen alkuperä on selvinnyt.

Martinlaakson voimalaitoksen painekattilassa varaventtiili oli päästänyt painetta pois ja synnyttänyt äänen.

– Näin vuoromestari meille kertoi, kun otimme yhteyttä voimalaitokseen, Saastamoinen sanoo.

Vantaan energian voimalaitos Martinlaaksossa.­

Saastamoinen kertoo, että alueen asukkailta tuli joitakin ilmoituksia omituisesta äänestä.

– Siellä ikkunat tärisivät ja jotain pauketta oli kuulunut. Ainakin yksi kerrostalo oli herännyt, hän kuvailee äänen vuoksi tulleita ilmoituksia.

Saastamoisen mukaan äänen alkuperä selvisi pian. Voimalaitosta epäiltiin heti äänen lähteeksi.

Jotkut paikalliset olivat epäilleet muutakin.

– Kuului niin käsittämättömän hirveä meteli, ihan kuin lentokone olisi tulossa niskaan, eräs paikalla ollut kuvailee.

Myös taivaalla mahdollisesti lentänyttä hävittäjää epäiltiin.

Totuus löytyi kuitenkin maan pinnalta.